钦定古今图书集成/明伦汇编/官常典/第576卷 > 迈里古思
## 钦定古今图书集成/明伦汇编/官常典/第576卷 > 迈里古思

按《元史》本传：“迈里古思者，宁夏人也，字善卿，至正十
四年进士，授绍兴路录事司达鲁花赤。苗军主将杨
完者在杭，纵其军抄掠，莫敢谁何，民甚苦之。俄有至
绍兴城中强夺人马者，迈里古思擒斩数人，苗军乃
惧，不敢复至其境。迈里古思名声遂大振。会江南行
台移治绍兴，檄迈里古思为行台镇抚，乃大募民兵”
为守御计。处州山贼焚掠婺之永康、东阳，迈里古思
提兵往击之，与石抹宜孙约期，夹攻其巢穴，山贼以
平。擢江东廉访司经历，仍留绍兴，以兵卫台治。时浙
东西郡县多残破，独迈里古思保障绍兴，境内晏然，
民爱之如父母。江浙省臣乃承制授行枢密院判官，
分院治绍兴。会方国珍遣兵侵据绍兴属县，迈里古
思曰：“国珍本海贼，今既降为大官，而复来害吾民，可
乎？”欲率兵往问罪，先遣部将黄中取上虞，中还，将益
兵。是时，朝廷方倚重国珍，资其舟以运粮，而御史大
夫拜住哥与国珍素通贿赂，情好甚厚，愤迈里古思
擅举兵，恐且生事，即使人召迈里古思至其私第与
计事，至则命左右以铁锤挝死之，断其头，掷厕溷中。
城中民闻之，不问男女老幼，无不恸哭者。黄中乃率
其众复仇，尽杀拜住哥家人及台府官员、掾史，独留
拜住哥不杀，以告于张士诚，士诚乃遣其将以兵守
绍兴。拜住哥寻迁行宣政院使。监察御史真童纠言：
“拜住哥阴害帅臣，几致激变，不法不忠，莫斯为甚。宜
稽诸彝典，寘于严刑。”于是诏削拜住哥官职，安置湖
州，而迈里古思之冤始白。